
Köztér rehabilitációk hatása a közterek használatára

A TDK dolgozatunk témája az elmúlt hét évben lezajlott köztér rehabilitációk értékelése és eredményességének vizsgálata, valamint az emberek viszonyulása a rehabilitált közterekhez. Emellett megvizsgáljuk a rehabilitált közterek és a még felújításra váró területek használatában fellépő különbségeket.
Kutatásunk a Hévíz Városi Akcióterület Funkcióbővítő Fejlesztése programban néhány éve újonnan kialakított városközponton alapszik, amelyet a helyiek és az egyre növekvő külföldi és belföldi turisták azóta használatba vettek. Érdekelt minket, hogy mérhető-e az eltérés a pályázatban megfogalmazott célok és a valóság között.
A hévízi eredményeket a nyilvános adatok alapján összehasonlítjuk más rehabilitált közterek értékelésével, amelyből következtetni tudunk a köztér rehabilitációk általános hatásaira a közterek használata vonatkozásában.
A kutatáshoz az augusztus 24. és 30. között szervezett hévízi kutatótáborban rögzítettünk adatokat. A kutatás helyszíni adatelemzésen, megfigyelésen, helyzeti fotók és videók készítésén, strukturált és strukturálatlan interjúk készítésén alapult, amelyben járókelőket és szakembereket egyaránt megkérdeztünk.
A munka további részében a 2007 és 2013 között lezajlott köztér rehabilitációk értékelésének eredményeit összehasonlítjuk a Hévízen megszerzett eredményekkel. A kutatásban Hévízzel közel azonos nagyságú településeket választunk ki, hogy az összehasonlítás a lehető legmegfelelőbb legyen. A dolgozat következtetéseket von le a megvalósult magyarországi köztér rehabilitációkról, értékelést ad a hévízi városközpont megvalósulásáról, az emberek viszonyáról az adott terekkel kapcsolatban, valamint előrejelzi a következő ütemben megvalósuló köztér rehabilitáció várható eredményeit Hévíz példáján.
A dolgozat főbb szakirodalma:
- Hévíz város Integrált Városfejlesztési Stratégiája
2008
- Nyugat-Dunántúli Operatív Program 2007-2013
Készítő: A Magyar Köztársaság Kormánya, 2007
- Regionális Fejlesztési Operatív Program
Készítő: MTA RKK KÉTI, 2007




